
Apel la înscrieri pentru cea de-a VI-a ediție a sesiunii de comunicări științifice studențești „Antreprenoriat sustenabil în contextul industriei 4.0”, organizată de UNIHUB și FAA a UB 

Marți, 5 noiembrie 2024, Societatea Antreprenorială Studențească (UNIHUB) organizează, în parteneriat cu Facultatea de Administrație și Afaceri a Universității din București (FAA), cea de-a VI-a ediție a sesiunii de comunicări științifice studențești pe teme de antreprenoriat „Antreprenoriat sustenabil în contextul industriei 4.0”.
Evenimentul va avea loc în Sala CA (Consiliului de Administrație) a Rectoratului UB (Șoseaua Panduri, nr. 90, Sector 5), începând cu ora 10:00.
Evenimentul este deschis studenților UB care doresc să-și prezinte ideile de afaceri, dar și proiectele de cercetare pe tematica antreprenoriatului, membrilor comunității Universității din București. Cadre didactice, antreprenori și cercetători vor oferi sprijin potențialilor participanți. 
În cadrul sesiunii de comunicări științifice studențești, sunt așteptate propuneri de prezentări dedicate dezvoltării antreprenoriatului în România și nu numai, ideilor de afaceri, poveștilor de succes din antreprenoriatul românesc și internațional, diferitelor analize și puncte de vedere privind antreprenoriatul. 
Participanții pot analiza modalități prin care ideile inovatoare pot fi transformate în afaceri de succes, pot oferi exemple de companii care au devenit repere pe piață grație inovațiilor, pot investiga proiecte de antreprenoriat social și pot pune în discuție aspecte ce țin de educația antreprenorială în universități sau diferite aspecte ale interacțiunii dintre universitate și mediul de afaceri.
Participanții pot propune, de asemenea și lucrări restrânse, rezumate ale unor proiecte mai ample, propuneri de viitoare cercetări sau rezultate ale lucrărilor de licență proprii. Toți participanții vor primi o diplomă de participare. 
O varietate de teme puse la dispoziția participanților
Temele abordate sunt „Antreprenoriatul – oportunitate de carieră pentru studenți”; „Antreprenoriat și responsabilitate socială”; „Antreprenoriat, inovație și tehnologie”; „Antreprenoriat educațional, cultural și social”; „Antreprenoriat medical și pentru sănătate”; „Promovarea culturii antreprenoriale”; „Modele de afaceri, transformare digitală și gândire inovatoare”; „Educația antreprenorială și dezvoltarea durabilă”; „Elemente de management/marketing la nivelul start-up-urilor” și „Exemple de bune practici în afaceri”.
Propunerile de lucrări și formularul de înscriere sunt disponibile aici. Termenul-limită de transmitere este 31 octombrie 2024, ora 13:00. Prezentarea lucrării va fi realizată folosindu-se modelul de prezentare PowerPoint ce poate fi accesat aici, iar documentul în format PowerPoint va fi transmis la adresa unihub@unibuc.ro nu mai târziu de 3 noiembrie 2024.
Luni, 4 noiembrie 2024, persoanele înscrise selectate vor fi anunțate dacă prezentarea înscrisă este acceptată (organizatorii roagă studenții UB să verifice mesajele transmise electronic la adresele instituționale comunicate în formularul de înregistrare). 
Timpul alocat unei prezentări este de maximum 15 minute; prezentarea va cuprinde între 10 și 15 slide-uri; structură recomandată (se personalizează în funcție de specificul temei abordate): Introducere: problema cercetată, justificare/motivația alegerii temei respective, contextul – 2-3 slide-uri; Cercetarea proprie: analiza literaturii de specialitate, analiza proprie – 5-7 slide-uri; Concluzii – 2-3 slide-uri; Bibliografie 1-2 slide-uri.
Marți, 5 noiembrie 2024, are loc desfășurarea efectivă a evenimentului. 
Programul evenimentului va putea fi accesat în curând pe pagina UNIHUB. 
Pentru informații suplimentare, persoanele interesate să particpe la cea de-a VI-a ediție a sesiunii de comunicări științifice studențești pe teme de antreprenoriat „Antreprenoriat sustenabil în contextul industriei 4.0” pot scrie la adresa de e-mail unihub@unibuc.ro.
[bookmark: _GoBack]Ediția din 2024 a sesiunii de comunicări științifice studențești pe teme de antreprenoriat este organizată în cadrul proiectului CNFIS-FDI-2024-F-0065-Studenții și absolvenții UB – antreprenori de succes, antreprenori sustenabili (SMARTBUSINESS).

